NEUVOSTON ASETUS (EU) 2021/1888,

annettu 27 päivänä lokakuuta 2021,

eräiden kalakantojen ja kalakantaryhmien Itämerellä sovellettavien kalastusmahdollisuuksien vahvistamisesta vuodeksi 2022 ja asetuksen (EU) 2021/92 muuttamisesta tiettyjen muilla vesillä sovellettavien kalastusmahdollisuuksien osalta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,

ottaa huomioon Euroopan komission ehdotuksen,

sekä katsoo seuraavaa:

(1) Euroopan parlamentin ja neuvoston asetuksessa (EU) N:o 1380/2013 (1) edellytetään, että säilyttämistoimenpiteet hyväksytään ottaen huomioon käytettävissä olevat tieteelliset, tekniset ja taloudelliset lausunnot, mukaan lukien tarvittaessa tieteellis-teknis-taloudellisen kalastuskomitean ja muiden neuvoa-antavien elinten laatimat kertomukset sekä asiaankuuluvia maantieteellisiä toimivalta-alueita varten perustetuilta neuvoa-antavilta toimikunnilta saadut lausunnot ja jäsenvaltioiden tekemät yhteiset suositukset.

(2) Neuvoston on määrä hyväksyä kalastusmahdollisuuksien vahvistamiseen ja jakamiseen liittyvät toimenpiteet, mukaan lukien kyseisiin kalastusmahdollisuuksiin tarvittaessa toiminnallisesti liittyvät tietyt edellytykset. Asetuksessa (EU) N:o 1380/2013 säädetään, että kalastusmahdollisuudet olisi jaettava jäsenvaltioille siten, että kullekin jäsenvaltiolle taataan kalastustoiminnan suhteellinen vakaus kunkin kannan tai kalastuksen osalta.

(3) Asetuksessa (EU) N:o 1380/2013 vahvistetaan yhteisen kalastuspolitiikan tavoitteeksi saavuttaa kestävän enimmäistuoton hyödyntämistaso mahdollisuuksien mukaan vuoteen 2015 mennessä ja asteittain viimeistään vuonna 2020 kaikkien kantojen osalta. Vuoteen 2020 ulottuvan siirtymäkauden tavoitteena oli tasapainottaa kestävän enimmäistuoton saavuttaminen kaikkien kantojen osalta ja asiaankuuluvien kalastusmahdollisuuksien mahdollisten mukautusten mahdolliset sosioekonomiset vaikutukset.

(4) Suurimmat sallitut saaliit, jäljempänä ’TACit’, olisi sen vuoksi vahvistettava asetuksen (EU) N:o 1380/2013 mukaisesti saatavilla olevien tieteellisten lausuntojen perusteella ottaen huomioon biologiset ja sosioekonomiset vaikutukset ja varmistaen samalla kalastussektorien välinen oikeudenmukainen kohtelu sekä ottaen huomioon näkemykset, jotka on tuotu esiin sidosryhmien kuulemisissa.

(5) Euroopan parlamentin ja neuvoston asetuksessa (EU) 2016/1139 (2) vahvistetaan monivuotinen suunnitelma Itämeren turska-, silakka- ja kilohailikantoja ja kyseisiä kantoja hyödyntäviä kalastuksia varten, jäljempänä ’suunnitelma’. Suunnitelmalla pyritään varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään tällaisilla tasoilla. Asetuksen (EU) N:o 1380/2013 mukaan yksittäisten monivuotisten suunnitelmien alaisten kantojen kalastusmahdollisuudet on vahvistettava kyseisissä monivuotisissa suunnitelmissa vahvistettujen sääntöjen mukaisesti.

(6) Suunnitelman 1 artiklassa lueteltujen kantojen kalastusmahdollisuudet oli suunnitelman 4 artiklan 1 kohdan mukaisesti vahvistettava siten, että saavutetaan kestävän enimmäistuoton mukainen, vaihteluväleinä ilmoitettu kalastuskuolevuus mahdollisimman pian ja asteittain viimeistään vuoteen 2020 mennessä. Vuonna 2022 sovellettavat Itämeren asiaankuuluvien kantojen saalisrajoitukset on sen vuoksi vahvistettava siten, että ne vastaavat suunnitelman tavoitteita.

(7) Kansainvälinen merentutkimusneuvosto (ICES) julkaisi Itämeren kantoja koskevan vuotuisen lausuntonsa 28 päivänä toukokuuta 2021. Lausunnon mukaan Itämeren länsiosan silakan biomassa ICES-osa-alueilla 20–24 on vain 54 prosenttia kutukannan biomassan viitearvosta (Blim), jonka alittuessa on mahdollista, että lisääntymiskyky saattaa alentua. Lisäksi rekrytointi on edelleen historiallisen alhaisella tasolla. Sen vuoksi ICES julkaisi neljäntenä peräkkäisenä vuonna suosituksen, jonka mukaan Itämeren länsiosan silakan pyynti olisi rajoitettava nollaan. Asetuksen (EU) 2016/1139 5 artiklan 2 kohdan nojalla olisi sen vuoksi hyväksyttävä kaikki asianmukaiset korjaavat toimenpiteet sen varmistamiseksi, että asianomainen kanta palautetaan nopeasti sellaista tasoa suuremmaksi, jolla voidaan saavuttaa kestävä enimmäistuotto. Lisäksi kyseinen säännös edellyttää muiden korjaavien toimenpiteiden hyväksymistä. Jos Itämeren länsiosan silakkakannan kalastusmahdollisuudet vahvistetaan ICESin lausunnossa esitetylle tasolle, velvoite purkaa kaikki sekakalastuksen saaliit, Itämeren länsiosan silakan sivusaaliit mukaan luettuina, johtaisi ’pullonkaulalajeina’ tunnetun ilmiön esiintymiseen. Jotta voitaisiin löytää sopiva tasapaino tilanteessa, jossa yhtäältä sallitaan muiden kantojen kalastuksen jatkaminen sen keskeyttämisestä mahdollisesti aiheutuvien vakavien sosioekonomisten vaikutusten välttämiseksi ja jossa toisaalta on tarpeen varmistaa kyseisen kannan hyvän biologisen tilan saavuttaminen ottaen huomioon, että sekakalastuksessa on vaikeaa kalastaa kaikkia kantoja samanaikaisesti kestävää enimmäistuottoa noudattaen, on aiheellista vahvistaa erityinen TAC Itämeren länsiosan silakan sivusaaliille. Itämeren länsiosan silakkaan olisi kuitenkin voitava kohdentaa yksinomaan tieteellisiin tutkimustarkoituksiin harjoitettavia kalastustoimia noudattaen kaikilta osin Euroopan parlamentin ja neuvoston asetuksen (EU) 2019/1241 (3) 25 artiklassa vahvistettuja edellytyksiä, samoin kuin tietyillä passiivisilla pyydyksillä harjoitettavaa pienimuotoista rannikkokalastusta. TAC olisi vahvistettava tasolle, jolla varmistetaan, ettei kuolevuus kasva, ja joka kannustaa parantamaan valikoivuutta ja välttämään ei-toivottuja saaliita.

(8) Itämeren itäosan turskakannan osalta ICES on vuodesta 2019 lähtien voinut jälleen perustaa varovaisuusperiaatteen mukaisen lausuntonsa runsaammin dataa sisältävään arvioon. ICES arvioi, että Itämeren itäosan turskakannan biomassa on edelleen alle Blim-arvon ja että se on vähentynyt entisestään vuodesta 2020. Sen vuoksi ICES julkaisi kolmantena peräkkäisenä vuonna lausunnon, jonka mukaan Itämeren itäosan turskan pyynti olisi rajoitettava nollaan. Vuodesta 2019 lähtien unionissa on hyväksytty tiukkoja säilyttämistoimenpiteitä. Asetuksen (EU) 2016/1139 5 artiklan 2 kohdan mukaisesti Itämeren itäosan turskan kohdennettu kalastus lopetettiin ja Itämeren itäosan turskan tahattomien sivusaaliiden TAC vahvistettiin erittäin alhaiselle tasolle, jotta vältetään pullonkaulalaji-ilmiö muissa kalastuksissa. Lisäksi hyväksyttiin kalastusmahdollisuuksiin toiminnallisesti liittyviä korjaavia lisätoimenpiteitä rauhoittamalla kutualueita ja kieltämällä virkistyskalastus pääasiallisella levinneisyysalueella. Kun otetaan huomioon ICESin lausunto ja kannan muuttumaton tilanne, on aiheellista säilyttää kalastusmahdollisuuksien taso ja kalastusmahdollisuuksiin toiminnallisesti liittyvät korjaavat toimenpiteet ennallaan.

(9) Itämeren länsiosan turskan osalta tieteelliset arviot ovat osoittaneet useiden vuosien ajan, että kutukannan biomassa on alle viitearvon, jonka alittuessa on ryhdyttävä erityisiin ja asianmukaisiin hoitotoimenpiteisiin (Btrigger). Sen vuoksi viime vuosina on toteutettu yhä tiukempia hoitotoimenpiteitä. Vuonna 2021 ICES päätti laatia kannan tilanteesta perusteellisemman arvioinnin ja lykkäsi sen vuoksi lausuntonsa 10 päivään syyskuuta 2021. Kyseisessä arvioinnissa ilmeni, että Itämeren länsiosan turskakannan biomassa on vähemmän kuin puolet aiemmasta arviosta ja että se on yli kymmenen vuoden ajan ollut suurimmaksi osaksi alle Blim-arvon. Nykyinen biomassa on arviolta noin puolet Blim-arvosta. Rekrytointi on ollut historiallisen alhaista vuodesta 2018 alkaen. ICES arvioi, että kannan biomassan voisi 53 prosentin todennäköisyydellä kasvaa hieman Blim-arvon yläpuolelle vuonna 2023, vaikka kannasta saataisiin jonkin verran saaliita. Tällaisessa tilanteessa olisi asetuksen (EU) 2016/1139 5 artiklan 2 kohdan nojalla toteutettava korjaava toimenpide ja vahvistettava kalastusmahdollisuudet sen varmistamiseksi, että kanta palautetaan nopeasti sellaista tasoa suuremmaksi, jolla voidaan saavuttaa kestävä enimmäistuotto. Suositeltujen saaliiden taso on niin alhainen, ettei se kestä sekä kohdennettua kalastusta että muiden kalastusten, erityisesti kampelasukuisten pohjakalalajien kalastusten tahattomia sivusaaliita. Näin ollen on aiheellista vahvistaa muiden kalastusten tahattomiin sivusaaliisiin rajoittuva TAC, jotta vältetään pullonkaulalaji-ilmiö, lukuun ottamatta kalastustoimia, joita harjoitetaan yksinomaan tieteellisiä tutkimuksia varten ja noudattaen kaikilta osin asetuksen (EU) 2019/1241 25 artiklassa vahvistettuja edellytyksiä. Lisäksi aiemmin hyväksyttiin kalastusmahdollisuuksiin toiminnallisesti liittyviä korjaavia lisätoimenpiteitä rauhoittamalla kutualueita ja rajoittamalla virkistyskalastusta. Koska kannan tilanne on heikentynyt entisestään vakavasti, on aiheellista laajentaa kutualueiden rauhoittaminen 15 päivästä tammikuuta 31 päivään maaliskuuta, jotta se kattaa kauden, jonka aikana turska kokoontuu parviin ennen kutua. Olisi otettava käyttöön lisäpoikkeus kutualueiden rauhoittamiseen sellaisten kalastusalusten osalta, jotka kalastavat pohjaharoilla simpukoita ICES-osa-alueella 22 alle 20 metrin syvyydessä olevilla vesillä, koska kyseistä kalastusta harjoitetaan turskan kutualueiden ulkopuolella ja siinä saatavat turskan sivusaaliit ovat hyvin vähäisiä. Virkistyskalastuksen osalta ICES ei voinut suositeltavien kokonaissaaliiden alhaisen tason johdosta tehdä eroa kaupallisten ja virkistyskalastuksessa saatavien saaliiden välillä, toisin kuin edeltävinä vuosina. Kannan tila huomioon ottaen saalisrajoitus on tarpeen alentaa minimiin, jotta pysytään ICESin suosittelemissa saalisrajoissa. Lisäksi kutukauden rauhoitusaikaa on jatkossa aiheellista soveltaa myös virkistyskalastukseen.

(10) ICES arvioi vuonna 2020, että Itämeren keskiosan silakan biomassa on pienentynyt alle kutukannan biomassan viitearvon, jonka alittuessa on ryhdyttävä erityisiin ja asianmukaisiin hoitotoimenpiteisiin (Btrigger). ICES arvioi vuonna 2021, että biomassa on vähentynyt entisestään ja on nyt lähellä Blim-arvoa. Siksi kalastusmahdollisuudet on aiheellista vahvistaa asetuksen (EU) 2016/1139 5 artiklan 1 kohdan mukaisesti.

(11) ICESin lausunnon mukaan turskaa saadaan sivusaaliina punakampelan kalastuksessa. Kilohailia saadaan saaliiksi sekakalastuksessa silakan kanssa, ja se on turskan saalislaji. Kyseinen monilajinen vuorovaikutus on aiheellista ottaa huomioon punakampelan ja kilohailin kalastusmahdollisuuksien vahvistamisessa.

(12) ICES-osa-alueiden 22–31 lohen osalta ICES on aiemmin usean vuoden ajan todennut, että jokikantojen tila on hyvin vaihteleva. ICES päätti lykätä lausuntonsa 15 päivään syyskuuta 2021, jotta asiantuntijoilla olisi enemmän aikaa ottaa kyseinen vaihtelevuus paremmin huomioon. ICESin lausunnon mukaan pääaltaassa harjoitettava kaupallinen ja virkistyskalastus, joka on luontaisesti sekakalastusta, jossa pyydetään lohta sekä terveistä että heikoista jokikannoista, olisi kokonaan lopetettava heikkojen jokikantojen suojelemiseksi. ICES katsoo kuitenkin, että nykyistä kohdennettua kalastusta, jota harjoitetaan Pohjanlahden ja Ahvenanmeren rannikkoalueilla, voitaisiin jatkaa lohen kesävaelluksen aikana. Jotta voitaisiin löytää sopiva tasapaino tilanteessa, jossa yhtäältä kalastusta jatketaan sen keskeyttämisestä mahdollisesti aiheutuvien vakavien sosioekonomisten vaikutusten välttämiseksi ja jossa toisaalta on tarpeen varmistaa kyseisen kannan hyvän biologisen tilan saavuttaminen ottaen huomioon, että sekakalastuksessa on vaikeaa kalastaa kaikkia kantoja samanaikaisesti kestävää enimmäistuottoa noudattaen, on aiheellista vahvistaa erityinen TAC kyseisten alueiden lohen sivusaaliille, lukuun ottamatta kalastustoimia, joita harjoitetaan yksinomaan tieteellisiä tutkimuksia varten ja noudattaen kaikilta osin asetuksen (EU) 2019/1241 25 artiklassa vahvistettuja edellytyksiä, ja leveyspiirin 59°30’N pohjoispuolella harjoitettavaa rannikkokalastusta 1 päivän toukokuuta ja 31 päivän elokuuta välisellä kaudella. ICESin lausunnon johdosta on aiheellista hyväksyä kalastusmahdollisuuksiin toiminnallisesti liittyviä korjaavia lisätoimenpiteitä. Pitkiensiimojen käyttö olisi kiellettävä yli neljän meripeninkulman etäisyydellä, sillä kyseessä on tyypillisesti lohen kohdennettuun pyyntiin käytettävä pyydys. Lisäksi alueilla, joilla kaupallinen kalastus ei ole sallittua, virkistyskalastuksessa olisi oltava sallittua ottaa saaliiksi ainoastaan yksi rasvaeväleikattu lohiyksilö onkijaa kohden päivässä. Virheellisten ilmoitusten välttämiseksi kaikkien kalalajien kaikki saaliiksi otetut yksilöt olisi purettava aluksesta kokonaisena, jotta ne voidaan tunnistaa yksiselitteisesti.

(13) Rannikkokalastusmahdollisuuksien täysimääräisen käytön varmistamiseksi vuonna 2019 otettiin käyttöön lohen osalta rajoitettu alueiden välinen jousto ICES-osa-alueilta 22–31 ICES-osa-alueelle 32. Kyseisten kahden kannan kalastusmahdollisuuksien muutosten vuoksi kyseistä joustavuutta on aiheellista vähentää.

(14) Meritaimenen kalastamisen kieltäminen neljää meripeninkulmaa kauempana ja meritaimenen sivusaaliiden rajoittaminen 3 prosenttiin meritaimenen ja lohen kokonaissaaliista on vähentänyt osaltaan merkittävästi sitä, että lohenkalastuksen saaliista ilmoitetaan virheellisesti, erityisesti meritaimensaaliina. Virheellisten ilmoitusten määrän pitämiseksi vähäisenä on aiheellista säilyttää kyseinen säännös.

(15) Tässä asetuksessa vahvistettujen kalastusmahdollisuuksien käyttöön sovelletaan neuvoston asetusta (EY) N:o 1224/2009 (4) ja erityisesti sen 33 ja 34 artiklaa, jotka koskevat saaliiden ja pyyntiponnistuksen kirjaamista sekä kalastusmahdollisuuksien loppuun käyttämistä koskevien tietojen toimittamista komissiolle. Sen vuoksi tässä asetuksessa olisi tarkennettava koodit, joita jäsenvaltioiden on käytettävä niiden toimittaessa komissiolle tietoja tämän asetuksen soveltamisalaan kuuluvien kantojen puretuista saaliista.

(16) Neuvoston asetuksella (EY) N:o 847/96 (5) otettiin käyttöön TACien vuosittaiseen hallinnoimiseen liittyviä lisäedellytyksiä, mukaan lukien sen 3 ja 4 artiklan mukaiset varo-TACeja ja analyyttisiä TACeja koskevat joustosäännökset. Kyseisen asetuksen 2 artiklan mukaan neuvosto päättää TACeja vahvistettaessa kannoista, joihin 3 tai 4 artiklaa ei sovelleta, käyttäen perustana erityisesti kantojen biologista tilaa. Sittemmin on otettu asetuksen (EU) N:o 1380/2013 15 artiklan 9 kohdalla käyttöön kaikkia purkamisvelvoitteen alaisia kantoja koskeva vuotuinen joustomekanismi. Jotta vältettäisiin liiallinen joustonvara, joka heikentäisi meren elollisten luonnonvarojen järkiperäisen ja vastuullisen hyödyntämisen periaatetta, haittaisi yhteisen kalastuspolitiikan tavoitteiden saavuttamista ja aiheuttaisi kantojen biologista tilan heikkenemisen, olisi sen vuoksi vahvistettava, että asetuksen (EY) N:o 847/96 3 ja 4 artiklaa sovelletaan analyyttisiin TACeihin vain siinä tapauksessa, ettei asetuksen (EU) N:o 1380/2013 15 artiklan 9 kohdassa säädettyä vuosittaista joustomahdollisuutta hyödynnetä.

(17) Lisäksi ottaen huomioon, että Itämeren itäosan turskakannan, Itämeren länsiosan silakkakannan ja Itämeren länsiosan turskakannan biomassa on alle Blim-arvon ja että ainoastaan sivusaaliit, tieteelliset kalastukset ja Itämeren länsiosan silakan tapauksessa tietty pienimuotoinen rannikkokalastus ovat sallittuja vuonna 2022, jäsenvaltiot, joilla on asiaankuuluvan TACin kiintiöosuus, ovat sitoutuneet olemaan soveltamatta asetuksen (EU) N:o 1380/2013 15 artiklan 9 kohdassa säädettyä vuosittaista joustomahdollisuutta kyseisiin kantoihin vuonna 2022, jotta vuoden 2022 saaliit eivät ylitä vahvistettua Itämeren itäosan turskakannan, Itämeren länsiosan silakkakannan ja Itämeren länsiosan turskakannan TACia. Koska lisäksi lähes kaikki lohen jokikantojen biomassat leveyspiirin 59°30′N eteläpuolella ovat smolttituotannon rajaviitearvon (Rlim) alapuolella ja koska kyseisellä alueella ainoastaan sivusaaliit ja tieteelliset kalastukset ovat sallittuja vuonna 2022, asiaankuuluvat jäsenvaltiot ovat tehneet vastaavan vuosittaista joustomahdollisuutta koskevan sitoumuksen pääaltaan lohen saaliiden osalta vuonna 2022.

(18) Harmaaturskan kalastuskausi ICES-alueella 3a, Yhdistyneen kuningaskunnan vesillä ICES-alueella 2a ja Yhdistyneen kuningaskunnan ja unionin vesillä ICES-suuralueella 4 kestää 1 päivästä marraskuuta 31 päivään lokakuuta. Jotta kalastus voitaisiin aloittaa 1 päivänä marraskuuta 2021, harmaaturskalle on uusien tieteellisten lausuntojen perusteella ja Yhdistyneen kuningaskunnan kanssa käytyjen neuvottelujen johdosta tarpeen vahvistaa ICES-alueella 3a, Yhdistyneen kuningaskunnan vesillä ICES-alueella 2a ja Yhdistyneen kuningaskunnan ja unionin vesillä ICES-suuralueella 4 alustava TAC 1 päivän marraskuuta 2021 ja 31 päivän joulukuuta 2021 väliseksi ajaksi. Kyseinen alustava TAC olisi vahvistettava 8 päivänä lokakuuta 2021 julkaistun ICESin lausunnon mukaisesti.

(19) Neuvoston asetuksessa (EU) 2021/92 (6) olevassa makrillin kalastusmahdollisuuksia Pohjanmerellä koskevassa taulukossa viitataan Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen (7) mukaisesti vesiin alueilla 3a ja 4, Yhdistyneen kuningaskunnan vesiin alueella 2a sekä unionin vesiin alueilla 3b, 3c ja osa-alueilla 22–32. Rantavaltioiden vuonna 2021 makrillista käymät keskustelut eivät kuitenkaan johtaneet sopuun pääsyä koskevista järjestelyistä unionin, Yhdistyneen kuningaskunnan ja Norjan välillä. Sen vuoksi unionilla ei ole pääsyä makrillikiintiönsä kalastukseen Pohjanmerellä sijaitsevilla Norjan vesillä.

(20) Unioni sai vuonna 2021 päätökseen Yhdistyneen kuningaskunnan kanssa käydyt neuvottelut kalastusmahdollisuuksista ja hoitotoimenpiteistä, jotka koskivat tiettyjä vuoden 2021 TACeja, muun muassa makrillin TACia, jonka mukaan unioni voi kalastaa makrillikiintiönsä Yhdistyneen kuningaskunnan vesillä. Tämän seurauksena asiaankuuluvia kalastusmahdollisuuksien taulukkoja olisi muutettava vastaamaan sitä, miten Pohjanmeren vesillä olevat kalastusalueet on määritelty kuuluviksi Yhdistyneen kuningaskunnan ja unionin vesiin.

(21) Unionilla ei ole vuonna 2021 pääsyä makrillikiintiönsä kalastukseen Pohjanmerellä sijaitsevilla Norjan vesillä. Asetukseen (EU) 2021/92 sisältyy makrillin kalastusmahdollisuuksia Norjan vesillä alueilla 2a ja 4a koskeva taulukko ja Tanskalle myönnetty 13 359 tonnin kiintiö olisi voitava kalastaa Pohjanmerellä sijaitsevilla unionin ja Yhdistyneen kuningaskunnan vesillä. Asiaankuuluvaan kalastusmahdollisuuksia koskevaan taulukkoon olisi lisättävä alaviite, jossa Tanskan sallitaan kalastaa kyseinen kiintiö Pohjanmerellä sijaitsevilla unionin ja Yhdistyneen kuningaskunnan vesillä. Kyseisestä mahdollisuudesta on kuultu Yhdistynyttä kuningaskuntaa, joka ei vastustanut lähestymistapaa, jossa sallitaan kalastaa kyseinen kiintiö kyseisillä Yhdistyneen kuningaskunnan vesillä 12 päivästä lokakuuta 2021.

(22) Euroopan unionin sekä Grönlannin hallituksen ja Tanskan hallituksen välisessä kestävää kalastusta koskevassa kumppanuussopimuksessa ja sen täytäntöönpanopöytäkirjassa (8) määrätään, että unioni saa 7,7 prosenttia villakuoreen TACista, joka kalastetaan Grönlannin vesillä ICES-suuralueilla 5 ja 14. Unioni sai 5 päivänä lokakuuta 2021 Grönlannin viranomaisilta tiedon siitä, että ICES on antanut lausunnon, jonka mukaan villakuoreen TACiksi olisi vahvistettava 904 200 tonnia kalastuskaudeksi 2021/2022. Tieteellisten lausuntojen ja Grönlannin, Islannin ja Norjan välisen villakuoretta koskevan yhteisymmärryksen pohjalta Grönlannin hallitus on vahvistanut kiintiöksi 135 630 tonnia. Täytäntöönpanopöytäkirjan mukaisesti Grönlanti haluaisi tarjota unionille villakuoretta 69 623 tonnia, joka on 7,7 prosenttia kokonais-TACista. Kyseinen TAC olisi nyt vahvistettava kyseiseltä pohjalta. Lisäksi Grönlanti, Islanti ja Norja sopivat uusista kalastuskautta koskevista järjestelyistä osana villakuoreen säilyttämistä ja hoitoa koskevaa puitejärjestelyään. Sen vuoksi on tarpeen ottaa huomioon myös kalastuskauden muutos, jonka olisi nyt viitattava 15 päivän lokakuuta 2021 ja 15 päivän huhtikuuta 2022 väliseen ajanjaksoon.

(23) Komissio myöntää kalastuslupia Venezuelan lipun alla purjehtiville aluksille, jotta ne voisivat kalastaa napsijoita Ranskan Guayanan rannikon edustalla olevilla unionin vesillä. Ehdotetun muutoksen tavoitteena on varmistaa kalastustoiminnan jatkuminen lupamenettelyn aikana kahden vuoden välillä tietyin edellytyksin.

(24) Asetus (EU) 2021/92 olisi sen vuoksi muutettava vastaavasti.

(25) Jotta kalastustoiminta ei keskeytyisi ja jotta turvattaisiin unionin kalastajien toimeentulo, tämän asetuksen Itämerta koskevia säännöksiä olisi sovellettava 1 päivästä tammikuuta 2022. Asetuksessa (EU) 2021/92 säädettyjä saalisrajoituksia sovelletaan 1 päivästä tammikuuta 2021. Tällä asetuksella käyttöön otettavien, kyseisiä saalisrajoituksia koskevien säännösten olisi sen vuoksi myös tultava voimaan 1 päivästä tammikuuta 2021. Tätä asetusta olisi kuitenkin sovellettava harmaaturskaan ICES-alueella 3a, ICES-suuralueella 4 sijaitsevilla Yhdistyneen kuningaskunnan ja unionin vesillä sekä ICES-alueella 2a sijaitsevilla Yhdistyneen kuningaskunnan vesillä 1 päivän marraskuuta 2021 ja 31 päivän lokakuuta 2022 välisellä ajalla. Koska on tarpeen jatkaa kestävää kalastustoimintaa ja jotta asiaankuuluvan kalastuksen kalastuskausi voitaisiin aloittaa ajoissa, makrillin saalisrajoituksia Norjan vesillä Pohjanmerellä koskevia tämän asetuksen säännöksiä olisi sovellettava 12 päivästä lokakuuta 2021 ja villakuoreen saalisrajoituksia Grönlannin vesillä ICES-suuralueilla 5 ja 14 koskevia tämän asetuksen säännöksiä olisi sovellettava 15 päivästä lokakuuta 2021. Koska asianomaisia kalastusmahdollisuuksia ei ole vielä käytetty loppuun tai niitä lisätään tällä asetuksella, tämän asetuksen taannehtivalla soveltamisella ei rajoiteta oikeusvarmuuden ja luottamuksensuojan periaatteita. Asian kiireellisyyden vuoksi tämän asetuksen olisi tultava voimaan välittömästi sen jälkeen, kun se on julkaistu,

ON HYVÄKSYNYT TÄMÄN ASETUKSEN:

I LUKU

YLEISET SÄÄNNÖKSET

1 artikla Kohde Tässä asetuksessa vahvistetaan eräiden kalakantojen ja kalakantaryhmien kalastusmahdollisuudet Itämerellä vuodeksi 2022 ja muutetaan tiettyjä asetuksella (EU) 2021/92 vahvistettuja, muilla vesillä sovellettavia kalastusmahdollisuuksia.

2 artikla Soveltamisala 1. Tätä asetusta sovelletaan Itämerellä toimiviin unionin kalastusaluksiin. 2. Tätä asetusta sovelletaan myös virkistyskalastukseen, jos se nimenomaisesti mainitaan asiaa koskevissa säännöksissä.

3 artikla Määritelmät Tässä asetuksessa sovelletaan asetuksen (EU) N:o 1380/2013 4 artiklassa säädettyjä määritelmiä. Lisäksi tässä asetuksessa tarkoitetaan 1) ’osa-alueella’ Euroopan parlamentin ja neuvoston asetuksen (EY) N:o 218/2009 (9) liitteessä III määriteltyä Kansainvälisen merentutkimusneuvoston (ICES) osa-aluetta Itämerellä; 2) ’suurimmalla sallitulla saaliilla’ (TAC) määrää, jonka verran kutakin kantaa voidaan pyytää vuoden aikana; 3) ’kiintiöllä’ unionille, jäsenvaltiolle tai kolmannelle maalle myönnettyä osuutta TACista; 4) ’virkistyskalastuksella’ muuta kuin kaupallista kalastustoimintaa, jossa meren elollisia luonnonvaroja hyödynnetään esimerkiksi virkistys-, matkailu- tai urheilutarkoituksiin.

II LUKU

KALASTUSMAHDOLLISUUDET

4 artikla TACit ja niiden jakaminen TACit, kiintiöt sekä tarvittaessa niihin toiminnallisesti liittyvät edellytykset vahvistetaan liitteessä.

5 artikla Kalastusmahdollisuuksien jakamista koskevat erityiset säännökset Tässä asetuksessa vahvistettu kalastusmahdollisuuksien jakaminen jäsenvaltioiden kesken ei rajoita seuraavien soveltamista: a) asetuksen (EU) N:o 1380/2013 16 artiklan 8 kohdan nojalla tehtävät vaihdot; b) asetuksen (EY) N:o 1224/2009 37 artiklan mukaisesti tehtävät vähennykset ja uudelleen jakamiset; c) asetuksen (EY) N:o 847/96 3 artiklan tai asetuksen (EU) N:o 1380/2013 15 artiklan 9 kohdan mukaisesti sallittavat saaliiden lisäpurkamiset; d) asetuksen (EY) N:o 847/96 4 artiklan mukaisesti pidätetyt tai asetuksen (EU) N:o 1380/2013 15 artiklan 9 kohdan mukaisesti siirretyt määrät; e) asetuksen (EY) N:o 1224/2009 105 ja 107 artiklan nojalla tehtävät vähennykset.

6 artikla Saaliiden ja sivusaaliiden aluksesta purkamista koskevat edellytykset Sellaiset muiden kuin kohdelajien kannat, jotka ovat asetuksen (EU) N:o 1380/2013 15 artiklan 8 kohdassa tarkoitetuissa turvallisissa biologisissa rajoissa ja joiden osalta voidaan poiketa velvoitteesta lukea saaliit asianomaisiin kiintiöihin, yksilöidään tämän asetuksen liitteessä.

7 artikla Kalastuksen kieltäminen turskan kutuajan rauhoittamiseksi 1. Kalastus kaikilla pyydyksillä kielletään osa-alueilla 25 ja 26 1 päivästä toukokuuta 31 päivään elokuuta. 2. Edellä 1 kohdassa säädettyä kieltoa koskevaa poikkeusta sovelletaan seuraavissa tapauksissa: a) yksinomaan tieteellisiin tutkimustarkoituksiin harjoitettavat kalastustoimet edellyttäen, että kyseisissä tutkimuksissa noudatetaan kaikilta osin asetuksen (EU) 2019/1241 25 artiklassa vahvistettuja edellytyksiä; b) unionin kalastusalukset, joiden suurin pituus on alle 12 metriä ja jotka kalastavat tavallisilla verkoilla, pussiverkoilla tai riimuverkoilla taikka pohjasiimoilla, pitkilläsiimoilla neljän meripeninkulman etäisyydellä perusviivoista, ajosiimoilla, käsisiimoilla ja vapavälineillä tai vastaavilla passiivisilla pyydyksillä alueilla, joilla veden syvyys on toimivaltaisten kansallisten viranomaisten laatiman virallisen merikartan mukaan alle 20 metriä; c) unionin kalastusalukset, jotka kalastavat pelagisia kantoja ihmisten välittömään käyttöön osa-alueella 25 siellä, missä veden syvyys on toimivaltaisten kansallisten viranomaisten laatiman virallisen merikartan mukaan alle 50 metriä, käyttäen pyydyksiä, joiden silmäkoko on enintään 45 millimetriä, ja joiden saalis puretaan aluksesta ja sen jälkeen lajitellaan. 3. Kalastus kaikilla pyydyksillä osa-alueilla 22 ja 23 kielletään 15 päivästä tammikuuta 31 päivään maaliskuuta ja osa-alueella 24 15 päivästä toukokuuta 15 päivään elokuuta. 4. Edellä 3 kohdassa säädettyä kieltoa koskevaa poikkeusta sovelletaan seuraavissa tapauksissa: a) yksinomaan tieteellisiin tutkimustarkoituksiin harjoitettavat kalastustoimet edellyttäen, että kyseisissä tutkimuksissa noudatetaan kaikilta osin asetuksen (EU) 2019/1241 25 artiklassa vahvistettuja edellytyksiä; b) unionin kalastusalukset, joiden suurin pituus on alle 12 metriä ja jotka kalastavat tavallisilla verkoilla, pussiverkoilla tai riimuverkoilla taikka pohjasiimoilla, pitkilläsiimoilla neljän meripeninkulman etäisyydellä perusviivoista, ajosiimoilla, käsisiimoilla ja vapavälineillä tai vastaavilla passiivisilla pyydyksillä alueilla, joilla veden syvyys on toimivaltaisten kansallisten viranomaisten laatiman virallisen merikartan mukaan alle 20 metriä; c) unionin kalastusalukset, jotka kalastavat pelagisia kantoja ihmisten välittömään käyttöön osa-alueella 24 siellä, missä veden syvyys on toimivaltaisten kansallisten viranomaisten laatiman virallisen merikartan mukaan alle 40 metriä, käyttäen pyydyksiä, joiden silmäkoko on enintään 45 millimetriä, ja joiden saalis puretaan aluksesta ja sen jälkeen lajitellaan; d) unionin kalastusalukset, jotka pyytävät pohjaharoilla simpukoita osa-alueella 22 siellä, missä veden syvyys on toimivaltaisten kansallisten viranomaisten laatiman virallisen merikartan mukaan alle 20 metriä. 5. Edellä 2 kohdan b tai c alakohdassa ja 4 kohdan b, c tai d alakohdassa tarkoitettujen kalastusalusten päälliköiden on varmistettava, että jäsenvaltion valvontaviranomaiset voivat valvoa alusten kalastustoimintaa milloin tahansa.

8 artikla Turskan virkistyskalastusta koskevat toimenpiteet osa-alueilla 22–26 1. Virkistyskalastuksessa osa-alueilla 22 ja 23 ja osa-alueella 24 enintään kuuden meripeninkulman etäisyydellä perusviivoista yksi kalastaja saa ottaa saaliiksi enintään yhden turskayksilön päivässä, lukuun ottamatta 15 päivän tammikuuta ja 31 päivän maaliskuuta välistä aikaa, jolloin turskan virkistyskalastus on kielletty. 2. Kielletään turskan virkistyskalastus osa-alueella 24 yli kuuden meripeninkulman etäisyydellä perusviivoista ja osa-alueilla 25 ja 26. 3. Tämä artikla ei estä tiukempien kansallisten toimenpiteiden soveltamista.

9 artikla Lohen virkistyskalastusta koskevat toimenpiteet osa-alueilla 22–31 1. Kielletään lohen virkistyskalastus osa-alueilla 22–31. Kaikki saaliiksi saadut lohiyksilöt on päästettävä heti takaisin mereen. 2. Poiketen siitä, mitä 1 kohdassa säädetään, lohen virkistyskalastus sallitaan seuraavin kumulatiivisin edellytyksin: a) yhtä kalastajaa kohti saadaan ottaa saaliiksi enintään yksi rasvaeväleikattu lohiyksilö päivässä; b) kaikkien kalalajien kaikki saaliiksi otetut yksilöt on purettava aluksesta kokonaisina. 3. Poiketen siitä, mitä 1 ja 2 kohdassa säädetään, lohen virkistyskalastus sallitaan rajoituksetta 1 päivästä toukokuuta 31 päivään elokuuta leveyspiirin 59°30′N pohjoispuolella alueilla, jotka sijaitsevat enintään neljän meripeninkulman etäisyydellä perusviivoista. 4. Tämä artikla ei estä tiukempien kansallisten toimenpiteiden soveltamista.

10 artikla Meritaimen- ja lohikantojen säilyttämistoimenpiteet osa-alueilla 22–32 1. Meritaimenen kalastus yli neljän meripeninkulman etäisyydellä perusviivoista osa-alueilla 22–32 on kiellettyä kalastusaluksilta 1 päivästä tammikuuta31 päivään joulukuuta 2022. Yli neljän meripeninkulman etäisyydellä perusviivoista osa-alueella 32 harjoitettavassa lohen kalastuksessa meritaimenen sivusaaliiden osuus ei saa missään vaiheessa kalastuksen aikana tai purettaessa saalista aluksesta kunkin pyyntimatkan jälkeen ylittää kolmea prosenttia lohen ja meritaimenen kokonaissaaliista. 2. Pitkäsiimakalastus on kiellettyä yli neljän meripeninkulman etäisyydellä perusviivoista osa-alueilla 22–31. 3. Tämä artikla ei estä tiukempien kansallisten toimenpiteiden soveltamista.

11 artikla Joustomahdollisuus 1. Asetuksen (EY) N:o 847/96 3 artiklaa sovelletaan kantoihin, joihin sovelletaan varo-TACeja, ja kyseisen asetuksen 3 artiklan 2 ja 3 kohtaa ja 4 artiklaa sovelletaan kantoihin, joihin sovelletaan analyyttistä TACia, jollei tämän asetuksen liitteessä toisin säädetä. 2. Asetuksen (EY) N:o 847/96 3 artiklan 2 ja 3 kohtaa ja 4 artiklaa ei sovelleta, jos jäsenvaltio hyödyntää asetuksen (EU) N:o 1380/2013 15 artiklan 9 kohdassa säädettyä vuosittaista joustomahdollisuutta.

12 artikla Tietojen toimittaminen Kun jäsenvaltiot toimittavat komissiolle kalakantojen pyydettyjen tai purettujen saaliiden määriin liittyviä tietoja asetuksen (EY) N:o 1224/2009 33 ja 34 artiklan mukaisesti, niiden on käytettävä tämän asetuksen liitteessä vahvistettuja kantojen koodeja.

III LUKU

LOPPUSÄÄNNÖKSET

13 artikla Asetuksen (EU) 2021/92 muuttaminen Muutetaan asetus (EU) 2021/92 seuraavasti: 1) Muutetaan liite I A seuraavasti: a) korvataan turskan kalastusmahdollisuuksia ICES-alueella 7d koskeva taulukko seuraavasti: ”Laji: Turska Gadus morhua Alue: 7d (COD/07D.) Belgia 33 (1) Analyyttinen TAC Asetuksen (EY) N:o 847/96 3 artiklaa ei sovelleta Asetuksen (EY) N:o 847/96 4 artiklaa ei sovelleta Ranska 649 (1) Alankomaat 19 (1) Unioni 701 (1) Yhdistynyt kuningaskunta 71 (2) TAC 772 (1) Erityisedellytys: josta enintään 5 % voidaan kalastaa alueella 4; sillä alueen 3a osalla, joka ei kuulu Skagerrakiin eikä Kattegatiin; ja Yhdistyneen kuningaskunnan vesillä alueella 2a (COD/*2A3X4). (2) Erityisedellytys: josta enintään 5 % voidaan kalastaa Yhdistyneen kuningaskunnan ja unionin vesillä alueella 4; sillä alueen 3a osalla, joka ei kuulu Skagerrakiin eikä Kattegatiin; ja Yhdistyneen kuningaskunnan vesillä alueella 2a (COD/*2A3X4).” b) korvataan makrillin kalastusmahdollisuuksia ICES-alueella 2a sekä ICES-osa-alueilla 3 ja 4 sijaitsevilla Yhdistyneen kuningaskunnan ja unionin vesillä koskeva taulukko seuraavasti: ”Laji: Makrilli Scomber scombrus Alue: Yhdistyneen kuningaskunnan ja unionin vedet alueilla 2a, 3 ja 4 (MAC/2A34.) Belgia 544 (1)(2) Analyyttinen TAC Tämän asetuksen 8 artiklan 2 kohtaa sovelletaan Tanska 18 666 (1)(2) Saksa 567 (1)(2) Ranska 1 713 (1)(2) Alankomaat 1 724 (1)(2) Ruotsi 5 108 (1)(2)(3) Unioni 28 322 (1)(2) Norja Ei sovelleta (4) Yhdistynyt kuningaskunta Ei sovelleta (1)(2)(3) TAC 852 284 (1) Erityisedellytys: enintään 60 prosenttia voidaan pyytää Yhdistyneen kuningaskunnan ja kansainvälisillä vesillä alueilla 2a, 5b, 6, 7, 8d, 8e, 12 ja 14 (MAC/*2AX14). (2) Edellä mainittujen kiintiöiden rajoissa enintään jäljempänä mainitut määrät voidaan pyytää myös seuraavilla kahdella alueella: Norjan vedet alueella 2a (MAC/*02AN-) Färsaarten vedet (MAC/*FRO1) Belgia 0 0 Tanska 0 0 Saksa 0 0 Ranska 0 0 Alankomaat 0 0 Ruotsi 0 0 Unioni 0 0 (3) Erityisedellytys: mukaan lukien seuraava Norjan vesillä alueilla 2a ja 4a pyydettävä tonnimäärä (MAC/*2A4AN): 251 Tämän erityisedellytyksen puitteissa kalastettaessa turskan, koljan, lyyraturskan, valkoturskan ja seidin sivusaaliit luetaan kyseisten lajien kiintiöihin. (4) Saaliit vähennetään Norjan TAC-osuudesta (vesillepääsykiintiö). Tämä määrä sisältää seuraavansuuruisen Norjan osuuden Pohjanmeren TACista: 0 Tämä kiintiö voidaan pyytää vain alueella 4a (MAC/*04A.), lukuun ottamatta seuraavaa tonnimäärää, joka voidaan pyytää alueella 3a (MAC/*03A.): 0 Erityisedellytys: edellä mainittujen kiintiöiden rajoissa ei saa ylittää jäljempänä mainittuja määriä seuraavilla alueilla:

3a Yhdistyneen kuningaskunnan ja unionin vedet alueilla 3a ja 4bc 4b 4c Yhdistyneen kuningaskunnan ja kansainväliset vedet alueilla 2a, 5b, 6, 7, 8d, 8e, 12 ja 14 (MAC/*03A.) (MAC/*3A4BC) (MAC/*04B.) (MAC/*04C.) (MAC/*2A6.) Belgia 0 0 0 0 326 Tanska 0 4 130 0 0 11 200 Saksa 0 0 0 0 340 Ranska 0 490 0 0 1 028 Alankomaat 0 490 0 0 1 034 Ruotsi 0 0 390 10 3 065 Unioni 0 5 110 390 10 16 993 Yhdistynyt kuningaskunta 0 Ei sovelleta 0 0 Ei sovelleta Norja 0 0 0 0 0 ” c) korvataan makrillin kalastusmahdollisuuksia ICES-alueilla 2a ja 4a sijaitsevilla Norjan vesillä koskeva taulukko seuraavasti: ”Laji: Makrilli Scomber scombrus Alue: Norjan vedet alueilla 2a ja 4a (MAC/2A4A-N) Tanska 13 359 (1) Analyyttinen TAC Unioni 13 359 (1) TAC Ei sovelleta (1) Tähän kiintiöön saa vuonna 2021 pyytää ainoastaan alueilla 2a, 3 ja 4 sijaitsevilla Yhdistyneen kuningaskunnan ja unionin vesillä (MAC/*2A34X).” d) korvataan harmaaturskan ja sen kanssa saatujen sivusaaliiden kalastusmahdollisuustaulukko ICES-alueella 3a, ICES-suuralueella 4 sijaitsevilla Yhdistyneen kuningaskunnan ja unionin vesillä sekä ICES-alueella 2a sijaitsevilla Yhdistyneen kuningaskunnan vesillä seuraavasti: ”Laji: Harmaaturska ja sen kanssa saadut sivusaaliit Trisopterus esmarkii Alue: 3a; Yhdistyneen kuningaskunnan ja unionin vedet alueella 4; Yhdistyneen kuningaskunnan vedet alueella 2a (NOP/2A3A4.) Vuosi 2021 2022 Tanska 116 447 (1)(3) 24 727 (1)(6) Analyyttinen TAC Asetuksen (EY) N:o 847/96 3 artiklaa ei sovelleta Asetuksen (EY) N:o 847/96 4 artiklaa ei sovelleta Saksa 22 (1)(2)(3) 5 (1)(2)(3) Alankomaat 86 (1)(2)(3) 18 (1)(2)(6) Unioni 116 555 (1)(3) 24 750 (1)(6) Yhdistynyt kuningaskunta 11 745 (2)(3) 5 250 (2)(6) Norja 0 (4) 0 (4) Färsaaret 0 (5) 0 (5) TAC Ei sovelleta Ei sovelleta (1) Enintään 5 prosenttia kiintiöstä saa koostua koljan ja valkoturskan sivusaaliista (OT2/*2A3A4). Koljan ja valkoturskan sivusaaliit, jotka luetaan kiintiöön tämän säännöksen nojalla, ja niiden lajien sivusaaliit, jotka luetaan kiintiöön asetuksen (EU) N:o 1380/2013 15 artiklan 8 kohdan nojalla, saavat yhteenlaskettuna olla enintään 9 prosenttia kiintiöstä. (2) Kiintiöön saa pyytää ainoastaan ICES-alueilla 2a, 3a ja 4 sijaitsevilla Yhdistyneen kuningaskunnan ja unionin vesillä. (3) Saa pyytää vain 1. marraskuuta 2020 ja 31. lokakuuta 2021 välisenä aikana. (4) Käytettävä lajittelulaitetta. (5) Käytettävä lajittelulaitetta. Mukaan lukien enintään 15 % tahattomia sivusaaliita (NOP/*2A3A4), jotka luetaan tähän kiintiöön. (6) Saa pyytää vain 1. marraskuuta 2021 ja 31. joulukuuta 2021 välisenä aikana.” e) korvataan muiden lajien kalastusmahdollisuuksia ICES-osa-alueella 4 ja ICES-alueella 6a linjan 56°30′N pohjoispuolella sijaitsevilla unionin vesillä koskeva taulukko seuraavasti: ”Laji: Muut lajit Alue: Unionin vedet alueilla 4 ja 6a linjan 56° 30′ N pohjoispuolella (OTH/2A46AN) Unioni Ei sovelleta Varo-TAC Norja 1 000 (1)(2) Färsaaret 0 TAC Ei sovelleta (1) Vain alue 4 (OTH/*2A4-C). (2) Lajit, joita muut TACit eivät kata.” 2) Korvataan liitteessä I B villakuoreen kalastusmahdollisuuksia Grönlannin vesillä alueilla 5 ja 14 koskeva taulukko seuraavasti: ”Laji: Villakuore Mallotus villosus Alue: Grönlannin vedet alueilla 5 ja 14 (CAP/514GRN) Tanska 51 088 Analyyttinen TAC Asetuksen (EY) N:o 847/96 3 artiklaa ei sovelleta Asetuksen (EY) N:o 847/96 4 artiklaa ei sovelleta Saksa 2 224 Ruotsi 3 666 Kaikki jäsenvaltiot 2 645 (1) Unioni 59 623 (2) Norja 10 000 (2) TAC Ei sovelleta (1) Tanska, Saksa ja Ruotsi voivat käyttää ”kaikkien jäsenvaltioiden” kiintiötä vasta sitten, kun ne ovat käyttäneet oman kiintiönsä loppuun. Jäsenvaltiot, joilla on yli 10 prosenttia unionin kiintiöstä, eivät kuitenkaan saa käyttää ”kaikkien jäsenvaltioiden” kiintiötä lainkaan. Tähän jaettuun kiintiöön luettavat saaliit ilmoitetaan erikseen (CAP/514GRN_AMS). (2) Kalastuskaudeksi 15. lokakuuta 2021–15. huhtikuuta 2022.” 3) Lisätään seuraava Venezuelaa koskeva alaviite liitteessä V olevassa B osassa olevaan taulukkoon, jossa vahvistetaan unionin vesillä kalastavien kolmansien maiden alusten kalastuslupien enimmäismäärä: ”(2) Kalastustoiminta sallitaan kalenterivuosipohjaisesti. Kalastusalus voi kuitenkin jatkaa kalastustoimintaansa enintään kolmen kuukauden ajan sen kalastusluvan voimassaolon päätyttyä edellyttäen, että toiminnan harjoittaja — on aloittanut menettelyn kalastuslupansa uusimiseksi; — on täyttänyt kaikki sopimukseen ja tietojen toimittamiseen liittyvät velvoitteensa. Tämä jatkoaika päättyy uuden kalastusluvan myöntämistä kyseiselle alukselle koskevan komission päätöksen tullessa voimaan tai komission ilmoittaessa uuden kalastusluvan epäämisestä.”

14 artikla Voimaantulo Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Sitä sovelletaan 1 päivästä tammikuuta 2022. Poiketen siitä, mitä toisessa kohdassa säädetään a) 13 artiklan 1 alakohdan a, b ja e alakohtaa sekä 3 alakohtaa sovelletaan 1 päivästä tammikuuta 2021; b) 13 artiklan 1 alakohdan c alakohtaa sovelletaan 12 päivästä lokakuuta 2021; c) 13 artiklan 2 alakohtaa sovelletaan 15 päivästä lokakuuta 2021 alkaen 15 päivään huhtikuuta 2022; d) 13 artiklan 1 alakohdan d alakohtaa sovelletaan 1 päivästä marraskuuta 2021 alkaen 31 päivään lokakuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä lokakuuta 2021. Neuvoston puolesta Puheenjohtaja G. DOVŽAN

(1) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(2) Euroopan parlamentin ja neuvoston asetus (EU) 2016/1139, annettu 6 päivänä heinäkuuta 2016, Itämeren turska-, silakka- ja kilohailikantoja ja näitä kantoja hyödyntäviä kalastuksia koskevasta monivuotisesta suunnitelmasta, neuvoston asetuksen (EY) N:o 2187/2005 muuttamisesta ja neuvoston asetuksen (EY) N:o 1098/2007 kumoamisesta (EUVL L 191, 15.7.2016, s. 1).

(3) Euroopan parlamentin ja neuvoston asetus (EU) 2019/1241 annettu 20 päivänä kesäkuuta 2019, kalavarojen säilyttämisestä ja meriekosysteemien suojelemisesta teknisten toimenpiteiden avulla, neuvoston asetusten (EY) N:o 1967/2006, (EY) N:o 1224/2009 ja Euroopan parlamentin ja neuvoston asetusten (EU) N:o 1380/2013, (EU) 2016/1139, (EU) 2018/973, (EU) 2019/472 ja (EU) 2019/1022 muuttamisesta sekä neuvoston asetusten (EY) N:o 894/97, (EY) N:o 850/98, (EY) N:o 2549/2000, (EY) N:o 254/2002, (EY) N:o 812/2004 ja (EY) N:o 2187/2005 kumoamisesta (EUVL L 198, 25.7.2019, s. 105).

(4) Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(5) Neuvoston asetus (EY) N:o 847/96, annettu 6 päivänä toukokuuta 1996, TACien ja kiintiöiden vuosittaiseen hallinnoimiseen liittyvien lisäedellytysten käyttöönottamisesta (EYVL L 115, 9.5.1996, s. 3).

(6) Neuvoston asetus (EU) 2021/92, annettu 28 päivänä tammikuuta 2021, unionin vesillä ja unionin kalastusaluksiin tietyillä unionin ulkopuolisilla vesillä sovellettavien tiettyjen kalakantojen ja kalakantaryhmien kalastusmahdollisuuksien vahvistamisesta vuodeksi 2021 (EUVL L 31, 29.1.2021, s. 31).

(7) EUVL L 149, 30.4.2021, s. 10.

(8) EUVL L 175, 18.5.2021, s. 3.

(9) Euroopan parlamentin ja neuvoston asetus (EY) N:o 218/2009, annettu 11 päivänä maaliskuuta 2009, Koillis-Atlantilla kalastavien jäsenvaltioiden nimellissaaliiden määriä koskevien tilastojen toimittamisesta (EUVL L 87, 31.3.2009, s. 70).